tartuNLP/wikipedia-smugri-20251201 huggingface dataset:
Dane Bowers

Dane Bowers on brittiläinen poplaulaja ja laulunkirjoittaja, joka tuli tunnetuksi R&amp;B-poikabändi Another Levelin riveissä. Myöhemmin hän on tehnyt musiikillista yhteistyötä yhtye True Steppersin ja Victoria Beckhamin kanssa. Julkisuudessa on kohuttu paljon myös artistin suhteesta malli Jordaniin.
Neljän laulajan huippusuosittu Another Level toi R&amp;B-musiikin brittiläisten tietoisuuteen. Yhtyeellä oli kahden vuoden aikana seitsemän top-10-listalle yltävää hittiä, mukaan lukien listaykkönen vuodelta 1998, ”Freak Me”. Myös Another Levelin debyyttialbumi myi platinaa. Vuonna 1999 ilmestynyt toinen albumi myi puolestaan kultaa, ja ansaitsi BRIT Award -ehdokkuuksia. Yhtye esiintyi myös lämmittelijänä Janet Jacksonin kiertueella.
Another Levelin hajoamisen jälkeen vuonna 2000 Bowers kirjoitti kaksi listahittiä True Steppersille: kappaleet ”Buggin” sekä ”Out Of Your Mind”. Jälkimmäisessä mukana oli myös ex-Spice Girl Victoria Beckham. Single ylsi listan sijalle kaksi ja taisteli pitkään ykkössijasta Spillerin ja Sophie Ellis-Bextorin Groovejet (If This Ain’t Love) -kappaleen kanssa.
Soolourallaan Bowersin taiteilijanimi oli pelkkä etunimi Dane. Singlet kantoivat nimeä ”Shut Up And Forget About It” (kertoi Bowersin suhteesta Jordaniin) ja ”Another Lover”, jotka molemmat ylsivät brittilistan sijalle yhdeksän. Sooloalbumi Facing The Crowdin oli määrä ilmestyä vuonna 2001, mutta sitä ei koskaan julkaistu. Bowers keskittyikin esiintymisen sijaan työskentelemään kulissien takana, kirjoittaen ja tuottaen lauluja. Hän oli mukana työstämässä esimerkiksi Victoria Beckhamin syksyllä 2001 ilmestynyttä sooloalbumia.
Mistralin tuulet

Mistralin tuulet (ranskaksi "Plus belle la vie") on France 3:n ja Hubert Bessonin tuottama ranskalainen television saippuasarja, jota esitettiin vuosina 2004–2022. Sarjan ensimmäinen jakso näytettiin Ranskassa 30. elokuuta 2004. Sarjaa esitettiin yhteensä 19 kautta ja 4269 jaksoa. Marraskuussa 2008 sarja rikkoi katsojaennätyksensä 6,8 miljoonalla katsojallaan. 
Mistral on kuvitteellinen kaupunginosa Marseillessa, Välimeren rannalla. Paikan keskus on pieni kahvila, jonka liepeillä elää kuuden perheen tiivis yhteisö. Sarjassa käsiteltiin mm. samaa sukupuolta olevien avioliittoa, adoptiota, työttömyyttä, burkaan pukeutumista sekä kannabiksen käyttöä. 
Henkilöt.
Chaumetten perhe
Frémontin perhe
Lévy/Leserman -perhe
Marcin perhe
Nassrin perhe
Torresin perhe
Muut
Amaël Moinard

Amaël Moinard (s. 2. helmikuuta 1982 Cherbourg-Octeville) on ranskalainen maantiekilpapyöräilijä. Moinard aloitti ammattilaisuransa Cofidis-joukkueessa vuonna 2005, ja edusti tallia kuuden vuoden ajan. Kausilla 2011–2017 hän kilpaili BMC Racing Teamissä ja viimeisinä ammattilaisvuosinaan 2018–2019 Fortuneo-Samsic / Team Arkéa Samsic -tallissa.
Route du Sud, 3. etapin voitto
Välimeren ajo, mäkikilpailun voitto
Ranskan ympäriajo, kokonaiskilpailussa 15.
Espanjan ympäriajo, kokonaiskilpailussa 18. 
Pariisi–Nizza-ajo, mäkikirikilpailun ja 7. etapin voitto
Tour du Hot Var, 2. etapin voitto
Italian ympäriajo, kokonaiskilpailussa 15.
Dolon

Dolon () oli kreikkalaisessa mytologiassa Eumedeen poika ja viiden sisaren veli. Dolon oli tunnettu nopeudestaan juoksijana, ja hän ilmoittautui vapaaehtoiseksi vakoilemaan kreikkalaisten aluksia. Palkkioksi teostaan hän pyysi saada Akhilleuksen hevoset ja vaunut, johon Hektor suostui.
Dolon lähti retkelleen verhoutuneena suden taljaan tarkoituksenaan hämätä vihollisiaan kävelemällä nelinkontin. Hän kuitenkin osui sattumalta Odysseuksen ja Diomedeen kanssa vastakkain. Dolon pyysi näitä säästämään henkensä ja kertoi Odysseukselle kaiken, mitä tämä halusi tietää. Tämän jälkeen Diomedes kuitenkin katkaisi hänen kaulansa.
Dolonilla oli poika, joka oli nimetty isoisänsä Eumedeen mukaan.
Lähteet.
Astianpesukonelohi

Astianpesukonelohi () on kalaruoka, joka on valmistettu käyttäen hyödyksi astianpesukoneen (erityisesti kuivausvaiheen) lämpöä.
Valmistus.
Lohipalat maustetaan ja kääritään tiiviisti mielellään vähintään kaksinkertaiseen alumiinifolioon ja laitetaan astianpesukoneeseen. Astianpesukoneen annetaan suorittaa pesuohjelma sekä kuivaus loppuun. Riippuen astianpesukoneen mallista ja ohjelmasta lohi keittyy, höyrystyy ja kypsyy. Menetelmän etuna on ruoanlaiton hajuttomuus. Mikään ei estä astioiden pesemistä samalla, mikäli paketti on varmasti tiivis.
Historia.
Vincent Price oli esitellyt kalan valmistusta 1975 vieraillessaan Johnny Carsonin "The Tonight Show'ssa". Price esitteli sen ”ruokalajina, jonka kuka tahansa tyhmyri osaa valmistaa”.
Ruokalajin valmistus on esitelty muun muassa kanadalaisessa Bob Blumerin isännöimässä televisiosarjassa "The Surreal Gourmet" vuonna 2002. Aiheesta ovat raportoineet myös "The Wall Street Journal", NBC, BBC, "Vogue" sekä CBS News, joka haastatteli Kym Douglasia kirjan "The Black Book of Hollywood Diet Secrets" tiimoilta, jossa myös astianpesukonelohi esitellään.
Ipex-oireyhtymä

Ipex on lyhenne sanoista immunodysregulation polyendocrinopathy enteropathy X-linked syndrome. Se on harvinainen sairaus, johon liittyy transkriptiotekijä FoxP3-geenin toimintahäiriö.
Tauti aiheuttaa T-solujen toimintahäiriön ja autoimmuniteetin. 
Tätä autoimmuniteettia kutsutaan nimellä IPEX, ja siinä elimistön immuunijärjestelmä hyökkää omia kudoksia ja elimiä vastaan. Hyvin varhaisessa vaiheessa ja vain poikavauvoilla ilmenevä tauti aiheuttaa vakavaa toissijaisen imukudoselinten laajenemista, diabetesta, ihottumaa, ruoka-aineallergioita ja infektioita. Oireyhtymän hoitaminen luuydinsiirrolla on onnistunut vain osassa tapauksia. Tauti välittyy vain äidin kautta.
Zied Bhairi

Zied Bhairi (s. 5. helmikuuta 1981 Tunis, Tunisia) on ammattilaisuransa lopettanut tunisialainen jalkapalloilija. Puolustajana ja myös keskikentällä pelaava Bhairi edusti libyalaista Al-Tahaddia.
Bhairi edusti Tunisian maajoukkuetta vuoden 2004 Olympialaisissa.
Korhogo

Korhogo on kaupunki Norsunluurannikon pohjoisosassa. Se on Korhogon departementin, Poron alueen ja Savanesin piirikunnan hallinnollinen keskus. Korhogon kunnassa on 258 700 asukasta (vuonna 2014).
Korhogon kunnan pinta-ala on 700 neliökilometriä. Se rajoittuu pohjoisessa M’Benguén, idässä Sinématialin, etelässä Tioroniaradougoun ja Karakoron ja lännessä Niofoinin kuntiin.
Seudun ilmasto on sudanilais-guinealainen. Vuotuinen sademäärä on 1200–1400 millimetriä. Sadekausi kestää toukokuusta lokakuuhun. Kuivana aikana puhaltaa harmattan-tuuli. Kasvilisuus on heinä- ja metsäsavannia sekä jokivarsien galleriametsiä. Joet kuuluvat Bandaman vesistöön.
Korhogo on Norsunluurannikon neljänneksi suurin kaupunki. Sen asukkaat ovat etupäässä senufoja, mandinkoja sekä Burkina Fasosta ja Malista tulleita siirtolaisia. Vallitseva uskonto on animismi.
Kaupungin perustajana pidetään Kongin vasallia Nanguin Soroa. Ennen siirtomaavaltaa se oli Gbon Coulibalyn hallitseman Tyembaran senufovaltion pääkaupunki. Ranskalaiset tekivät Korhogosta piirikeskuksen vuonna 1903.
Paikallisia elinkeinoja ovat maanviljely, karjanhoito ja kaupankäynti. Tärkeimmät viljelykasvit ovat puuvilla, munuaispuu, mango, riisi, maissi, hirssi ja maapähkinä. Kotieläimä ovat naudat, siat, lampaat, vuohet ja siipikarja. Kaupankäynti keskittyy elintarvikkeisiin, tekstiileihin, rakennustarvikkeisiin ja liikennevälineisiin. Teollisuutta edustaa puuvillan ja mangon jalostus. Seudulla on kulta- ja koltaaniesiintymiä.
Korhogossa toimii Peleforo Gon Coulibalyn yliopisto, jossa on noin 4000 opiskelijaa.
Zaria

Zaria on kaupunki Nigerian pohjoisosassa Kadunan osavaltiossa. Vuonna 2005 siellä oli noin 847 166 asukasta. 
Zaria oli aikanaan hausojen kuningaskunnan Zazzaun pääkaupunki. Islamin leviämisen myötä siitä tuli merkittävä kauppapaikka. Se joutui ensin Songhain ja sitten fulanien alaisuuteen. Britit valloittivat kaupungin 1901. 
Zariassa toimii Ahmadu Bellon yliopisto, joka on Afrikan toiseksi suurin yliopisto (Kairon jälkeen). Se on perustettu 1962.
Warri

Warri on kaupunki Nigerian eteläosassa Deltan osavaltiossa. Vuonna 2022 kaupungin väkiluku oli 427 600 asukasta ja metropolialueen 987 000. Se on Deltan kaupungeista väkiluvultaan suurin, mutta ei pääkaupunki. Se on tärkeä satamakaupunki, jossa rahtitavarat siirtyvät Nigerin jokiliikenteestä valtamerialuksiin. Sataman lisäksi kaupungin talouselämä perustuu öljyyn ja kaasuun. Öljykaupunkina Warri on Nigerian toiseksi suurin heti Port Harcourtin jälkeen.
Warrin historia ulottuu 1400-luvulle portugalilaisten lähetyssaarnaajien vierailuihin. Jo ennen Nigerian itsenäisyyttä alueen etniset ryhmät, itsekirit, urhobot ja ijawit, ovat kiistelleet vallasta Warrissa. Itsekirien kieli on lähellä jorubaa, urhobot lähellä edoja. Ijawit ovat Deltan alueen suurin väestöryhmä. Väestöryhmien väliset jännitteet ovat puhjenneet aseellisiksi selkkauksiksi varsinkin vuosina 1997 ja 2003. Alueen kannattavinta toimintaa on raakaöljyn varastaminen valtion omistamista öljyputkista, ja näiden varastettujen öljyvarojen hallinta on suoraan ja epäsuorasti useiden levottomuuksien syynä.
Lämpöhirsi

Lämpöhirsi on talopakettirakennuksissa käytettävä rakennuksen ulkoseinätyyppi, ulkonäöltään hirsiseinää muistuttava rankarakenne. Kantava rakenne perustuu puutolpparunkoon, joka on lämpöeristetty. Lämmöneristeenä voidaan käyttää puukuitu- tai mineraalivillapohjaisia eristeitä, ilmansulku ja höyrynsulku valitaan rakenteen mukaan. Rungon ulkopuolella on paksuhkosta, niin sanotusta hirsipaneelista tai ohuesta lamellihirrestä tehty ulkoverhous, joka kiinnitetään runkoon. Paneloinnin takana käytetään yleensä koolausta ja tuulensuojalevyä, massiivisen ulkovuorauksen yhteydessä voi verhous olla kiinni suoraan rungossa. Sisäpuolella voi olla puupanelointi tai rakennuslevy. 
"Lämpöhirrellä" saavutetaan normaalin rankarakenteen mukainen lämmöneristys, samalla kun rakennuksen ulkonäkö muistuttaa hirsirakennusta. Rankarakenteen lämpöhirsiseinä ei myöskään vajoa, eikä se tarvitse varausta ikkuna- ja oviaukkoihin. 
Lämpöhirsitalojen valmistajia on Suomessa lukuisia.
Adriano (jalkapalloilija, 1984)

Adriano Correia Claro, joka tunnetaan paremmin nimellä Adriano (s. 26. lokakuuta 1984 Curitiba, Paranán osavaltio, Brasilia) on brasilialainen jalkapalloilija. Hän on edustanut muun muassa Espanjan Primera Divisiónissa pelaavia Sevillaa ja Barcelonaa. Hän on pelipaikaltaan keskikenttäpelaaja tai laitapuolustaja. 
Adriano tunnetaan kaksijalkaisena pelaajana, joka pystyy laukomaan sekä vasemmalla että oikealla jalalla yhtä hyvin.
Seurajoukkueura.
Sevilla.
Adriano aloitti ammattilaisuransa kotikaupunkinsa Coritibasta, jonka edustusjoukkueessa hän teki ensiesiintymisensä hieman alta 18-vuotiaana. Tammikuussa 2005 hän siirtyi espanjalaisseura Sevillaan 4½-vuotisella sopimuksella. Ensimmäisen ottelunsa joukkueessa hän pelasi 29. tammikuuta 2005 Barcelonaa vastaan. Joukkue sijoittui lopulta kauden päätteeksi kuudenneksi ja pääsi näin karsimaan paikasta seuraavan kauden UEFA Cupiin.
Kausina 2005–2006 ja 2006–2007 Sevilla voitti perätysten UEFA Cupin. Adriano pelasi kyseisillä kausilla eri pelipaikoilla, lähinnä laitalinkkinä tai laitapuolustajana. Otteluita kertyi yhteensä lähemmäs 100 kaikki kilpailut mukaan lukien. Jälkimmäisessä vuoden 2007 loppuottelussa Adriano teki ottelun ensimmäisen maalin, joka eteni lopulta aina rangaistuspotkukilpailuun saakka. Syyskuussa 2006 hän teki joukkueen kanssa viisivuotisen jatkosopimuksen, joka ulottui aina kesään 2012 asti.
Kaudella 2009–2010 hän kärsi loukkaantumisista, mutta pelasi kuitenkin 27 ottelussa. Joukkue sijoittui kauden päätteeksi neljänneksi ja pääsi näin karsimaan paikasta Mestarien liigaan. Se voitti myös Camp Noulla Barcelonassa pelatussa Copa del Reyn loppuottelussa Atlético Madridin numeroin 2–0.
Barcelona.
16. heinäkuuta 2010 Adriano siirtyi Barcelonaan 9,5 miljoonan euron siirtokorvauksella.
Adriano solmi seuran kanssa 4+1 vuoden sopimuksen.
Maajoukkueura.
Adriano oli Brasilian maajoukkueen mukana voittamassa vuoden 2004 Copa Américaa.
Somatisaatiohäiriö

Somatisaatiohäiriö (ent. hysteria) eli somatoforminen häiriö (F45) viittaa pitkäkestoisiin ja selittämättömiin oireisiin usean elinjärjestelmän alueella sekä niistä aiheutuvaan toimintakyvyn ja elämänlaadun laskuun. Psykiatrian alaan kuuluva somatisaatiohäiriö-diagnoosi voidaan asettaa, jos potilaalla esiintyy lukuisia ruumiillisia oireita, kuten vatsaoireita ja kroonisia kipuja tai muita neurologisia oireita ilman, että lääkärit kykenevät diagnosoimaan potilaalta oireet selittävää ruumiillista sairautta. Somatisaatiohäiriön syyksi on esitetty muun muassa psyykkisiä traumoja.
Somatisaatiohäiriö-diagnoosin saaneiden aivojen toiminnallisissa kuvauksissa on löydetty paljon muutoksia. Suurin osa somatisaatiohäiriödiagnoosin saaneista on naisia: arviolta vähintään prosentti aikuisista naisista sairastaa somatisaatiöhäiriötä. Osa somatisaatiohäiriön vuoksi mielisairaalassa hoidetuista potilasta on sairastanut todellisuudessa aivoja rappeuttavaa MS-tautia. Oireiden selittämättömyyden vuoksi potilasta pidetään usein luulosairaana. 
Somatisaatiohäiriöstä kärsivät ovat usein kipulääkkeiden ja sedatiivien pitkäaikaiskäyttäjiä.
Hoito.
Krooninen somatisaatiohäiriö ei parane yleensä psykiatrisella hoidolla.
Larry Lujack

Larry Lujack (synt. Larry Blankenburg, 6. kesäkuuta 1940 Quasqueton, Idaho – 18. joulukuuta 2013 New Mexico) oli yhdysvaltalainen DJ, joka työskenteli suurimman osan urastaan chicagolaisilla radioasemilla.
Larry Lujack nimettiin Radio Hall of Fameen vuonna 2004 ja NAB Hall of Fameen vuonna 2008.
Harkun kartano

Harkun kartano (, ) on kartano Harkun kunnassa, Keilan kihlakunnassa Harjumaalla Virossa. Kartanon nykyinen barokkityylinen päärakennus on rakennettu 1700-luvun alussa.
Historia.
Ensimmäinen mainita kartanosta on vuodelta 1372. Kartano oli Liivinmaan ritarikunnan hallussa. Vanhan-Liivinmaan hajottua uskonpuhdistuksissa Viron kartanot siirtyivät aatelissukujen yksityisomistukseen. Vuodesta 1679 kartano oli Uexküllin suvun hallussa. Vuonna 1710, suuren Pohjan sodan aikana, kartanossa solmittiin aseleposopimus venäläisten ja ruotsalaisten joukkojen ja Vironmaan aatelin kesken. Sopimus takasi Vironmaan ritarihuoneille autonomisen aseman Viron feodaaliherroina. Vuonna 1830 kartanon osti kapteeniluutnantti paroni Peter Ludwig Constantin von Ungern-Sternberg. Vuonna 1919 Viron saksalaisten feodaaliomaisuus takavarikoitiin. Kartanossa aloitti toimintansa alaikäisten rikollisten siirtola. Toisen maailmansodan aikana Viron saksalaismiehityksen ajan kartanon entisillä mailla toimi Harkun keskitysleiri, jonne oli vangittuina suurin osa Tallinnan juutalaisista. Vuodesta 1957 kartanossa on toiminut Viron maatalousyliopiston kokeellisen biologian instituutti.
Qikiqtaalukin alue

Qikiqtaaluk Region, Qikiqtani Region () tai Baffin Region on Nunavutin territorion hallinnollinen alue Kanadassa. Vaikka Qikiqtaaluk on inuiittien perinteinen nimi alueelle, Baffininsaari on kuitenkin yleisempi puhekielessä ja virallisissa julkaisuissa alueella.Kanadan tilastokeskuksen ja Nunavutin matkailujärjestön (Nunavut Tourism) sivuilla käytetään nimeä Baffin Region.
Alue koostuu lukuisista saarista, jotka ovat Baffininsaari, Belchersaaret, Akimiskinsaari, Manselinsaari, Prinssi Charlesin saari, Bylotinsaari, Devoninsaari, Cornwallinsaari, Bathurstinsaari, Amund Ringnesin saari, Ellef Ringnesin saari, Axel Heibergin saari, Ellesmerensaari, Melvillenniemi, itäinen osa Melvillensaaresta, pohjoiset osat Prince of Walesinsaarista, Somersetinsaari ja kaikki pienemmät saaret näiden väliltä. Alueen pääkaupunki on Iqaluit (väkiluku noin 6 184) joka on myös territorion pääkaupunki. Alue sisältää territorion pohjoisimmat sekä eteläisimmät alueet.
Ennen vuotta 1999 Qikiqtaaluk alueella oli nykyisestä poikkeavat rajat ja tunnettiin nimellä Baffin Region, Northwest Territories.
Tilastotietoa.
"Kanadan väestönlaskenta (2006)"
Howie Carr

Howard Louis "Howie" Carr jr. (s. 17. tammikuuta 1952 Portland, Maine) on yhdysvaltalainen konservatiivinen radiokommentaattori, kirjailija, talk show -isäntä ja sanomalehtikolumnisti. 
Carr työskentelee bostonilaisella WRKO-radioasemalla, ja hänen ohjelmansa "The Howie Carr Show" on kuultavissa syndikoituna Uuden-Englannin alueella. Radiotyönsä ohessa hän toimii kolumnistina Boston Herald -sanomalehdessä. Lisäksi häntä kuullaan usein kommentaattorina eri televisiokanavilla, kuten MSNBC:llä, C-SPAN:lla ja CNN:llä.
Howie Carr nimettiin Radio Hall of Fameen vuonna 2008.
Mike Stulce

Michael ("Mike") Stulce (s. 14. heinäkuuta 1969, Killeen, Teksas) on entinen yhdysvaltalainen kuulantyöntäjä, olympiavoittaja Barcelonassa 1992. 
Stulce on 191 cm pitkä ja painoi uransa aikana noin 123 kg. Ensimmäiset kansainväliset menestyksensä hän sai tullessaan toiseksi sekä nuorten MM-kilpailuissa 1988 tuloksella 18,47 että seuraavana vuonna universiadeissa. Vuonna 1990 Stulce työnsi hallissa 21,49 ja ulkona 21,82, mutta nämä tulokset mitätöitiin hänen jäätyään kiinni dopingista.
Kilpailukieltonsa jälkeen Stulce selvisi Barcelonan olympialaisiin ja voitti siellä kultaa tuloksella 21,70. Kilpailun kaikki mitalistit olivat joskus olleet kilpailukiellossa dopingin takia. Seuraavana vuonna Stulce voitti kolmannen kerran Yhdysvaltain mestaruuden. MM-Stuttgartissa hän sijoittui kolmanneksi tuloksella 20,94, mutta jäi kiinni dopingista. Suoritus mitätöitiin ja Stulce sai elinikäisen kilpailukiellon.
Akimiskinsaari

Akimiskinsaari () on Hudsoninlahden kaakkoisosassa sijaitsevan Jamesinlahden suurin saari. Saaren pinta-ala on 3 001 km², joka tekee siitä maailman 164:nneksi suurimman saaren ja 29:nneksi suurimman Kanadassa. Saaresta on matkaa Ontarion provinssiin vain 19 km, ja hyvällä säällä saaresta on näköyhteys mantereelle.
Akimiskinsaarella ei ole pysyvää asutusta. Saaren maasto on tasaista ja viettää pohjoiseen päin. Suurin osa kasvistosta koostuu jäkälistä, lehtisammalista, Sarakasveista ja kääpiökokoisista mustakuusista. Saaren itärannikolla on muuttolintujen suojeltu alue. 
Saarella on paljon kosteikkoja ja kosteita savialueita (mudflats), vuoroveden ja purojen Jamesinlahteen tuomat ravinteet auttavat paikallisten kasvien ja eläinten menestymistä.
Akimiskinsaarella sijaitsee yksi muuttolintujen suojelualueista. Saaren ja Jamesinlahden kosteikot ja vesialueet ovat tärkeä ruokailualue monille muuttolinnuille. Jamesinlahden ja Hudsoninlahden muodosta johtuen muuttolinnut kerääntyvät alueelle suurin määrin. Keväisin linnut pysyttelevät saaren eteläosissa, kunnes lumi sulaa pohjoiselta puolelta. Akimiskinsaaristoon kuuluvat Akimiskinsaari, Gasketinsaari, Gullerynsaaret; Albert Shoal, ja Akimiski Strait Isles.
Vladimir Kiseljov

Vladimir Viktorovitš Kiseljov (; 1. tammikuuta 1957 Myski, Kemerovon piirikunta – 7. tammikuuta 2021 Krementšuk, Pultavan alue) oli neuvostoliittolainen kuulantyöntäjä ja olympiavoittaja Moskovassa 1980.
Perinteistä pakitustyyliä käyttänyt Kiseljov voitti nuorten EM-kultaa 1975, mutta rikkoi 20 metrin rajan vasta 1978. 
Olympialaisten karsintakilpailussa Kiseljov työnsi parhaan tuloksen 20,72. Loppukilpailussa hänen ensimmäinen työntönsä kantoi 21,10, millä hän johti kilpaa loppuun asti. Viimeisellään hän työnsi parhaan tuloksensa 21,35. Ennakkosuosikki kilpailussa oli Itä-Saksan Udo Beyer, joka jäi kolmanneksi. Olympialaisten aikaan Kiseljov oli 188 cm pitkä ja painoi 120 kg.
Kaksi vuotta myöhemmin EM-Ateenassa Kiseljov jäi seitsemänneksi. Ne jäivät Kiseljovin viimeisiksi arvokisoiksi, sillä dopingin käyttö aiheutti hänelle vakavia ongelmia. Vuonna 1991 hän tunnusti, että oli ollut vuonna 1985 lähellä kuolemaa ja joutunut viidesti teho-osastolle.
Helmikuonoahven

Helmikuonoahven ("Altolamprologus calvus") on yksi afrikkalaisen Tanganjikajärven endeemisistä kirjoahvenlajeista. Lajia voidaan myös pitää akvaariokalana.
Koko ja ulkonäkö.
Helmikuonoahvenkoiraat voivat saavuttaa 13,5 cm pituuden, naaraat jäävät pienikokoisemmiksi. Helmikuonoahvenesta on lukuisia värimuunnoksia tummasta vaaleaan. Tumman pohjavärin omaavilla yksilöillä on valkoiset pystyraidat, vaaleilla muodoilla raidat ovat tummemmat. Kyljessä ja evissä on vaaleampia pisteitä, joista laji on saanut nimensä.
Käyttäytyminen.
Helmikuonoahven on kirjoahveneksi hyvin rauhallinen. Sillä ei tavata reviirikäyttäytymistä, eikä se hyökkäile muitakaan lajeja vastaan. Kutunsa helmikuonoahven laskee yleensä luolaan tai simpukankuoreen.
Vesiolot ja ravinto.
Helmikuonoahven viihtyy vedessä, jonka lämpötila on 23–25 °C ja pH 8,0–9,0. Ravintonaan laji käyttää eläinplanktonia. Akvaariossa sitä voidaan ruokkia elävällä tai pakastetulla ravinnolla.
Kaskadi (elektroniikka)

Kaskadi eli jännitteenkertaaja on "Cockcroft-Walton generaattori"sta muunneltu yksinkertainen sähköinen piiri jolla vaihtovirran jännitettä voidaan nostaa kondensaattoreista ja diodeista rakennetun virtapiirin avulla virran muuttuessa samalla piirin ensimmäisen diodin jälkeen tasavirraksi.
Toiminta.
Kaskadin toiminta voidaan selittää yksinkertaisesti seuraavan kaavan perusteella:
Alimpana kuvassa on muuntaja (Tr) ja tässä tapauksessa kaskadin ensimmäisen diodin ollessa positiivinen napa muuntajaan päin, vaihtovirran positiivinen jännitepiikki läpäisee diodin ja potentiaaliero vaiheen ja nollan välillä lataa ensimmäisen kondensaattorin C1 tässä tapauksessa muuntajan toisiojännitteen 100 V -suuruiseksi. Syötettäessä kaskadia vaihtovirralla, ensimmäinen kondensaattori lataa kondensaattorin C2 diodin läpi. 
Tämä on tyypillinen puoliaaltotasasuuntaavan kaskadin rakenne.
Potentiaalierot.
Muuntajan toisiokäämin navoissa ilmenevä jatkuva vaihtelu positiivisen ja negatiivisen jännitteen välillä lataa kondensaattorit diodien läpi.
Suurin potentiaaliero muodostuu muuntajan nollajohtimen ja viimeisimmän kondensaattorin väliin.
Kaskadityyppejä.
Yleisesti käytetyimpiä kaskadityyppejä oli television juovamuuntajan jännitteen nostamiseen ja vakavoimiseen tarkoitettu neliportainen (neljä diodia ja kondensaattoria) muovikuoren sisälle hartsiin upotettu kaskadi. 
Tämäntyyppiset kaskadit ovat poistuneet käytöstä nykyaikaisten juovamuuntajien, ja uudentyyppisten näyttölaitteiden tieltä. 
Myös kaikissa mikroaaltouuneissa on kaskadi joka koostuu yhdestä kondensaattorista ja diodista. Sen tarkoitus on nostaa muuntajalta tuleva 2100 V suuruinen jännite riittävän korkeaksi magnetronille.
Kaskadeja käytetäänkin nykyisin lähinnä tieteellisissä tarkoituksissa ja erilaisissa sähkökokeissa.
Cockcroft-Walton generaattori.
Cockcroft-Walton- eli CW-generaattori on nimestään huolimatta myös kaskadi. CW-generaattoreiksi kutsutaankin lähinnä suuria useampiportaisia, satoihin kilovoltteihin tai ja sitä suurempiin (megavoltteihin) jännitteisiin yltäviä kaskadeja.
Generaattori on nimetty fyysikoiden John Cockcroft ja Ernest Walton mukaan, heidän käytettyään miljoonan voltin kaskadia atomin halkaisemisessa keinotekoisella ydinreaktiolla.
Rhesos

Rhesos (, ) oli kreikkalaisessa mytologiassa traakialainen kuningas, joka liittyi mukaan Troijan sotaan sen viimeisenä kymmenentenä vuonna troijalaisten puolelle. Homeros nimeää hänet Eioneuksen pojaksi, mutta myöhemmät versiot kertovat nymfien kasvattaneen hänet Rhesoksen, jonka oikeat vanhemmat olivat jokijumala Strymon ja eräs muusista.
Odysseus ja Diomedes saivat tietää Dolonilta, että Rhesos oli juuri saapunut joukkoineen troijalaisten puolelle. Tällöin he päättivät hyökätä yöllä näiden leiriin – Diomedeen tehtäväksi tuli surmata nukkuvia traakialaisia, kun taas Odysseus varasti näiden jalot hevoset. Diomedes surmasi kaikkiaan Rhesoksen ja tämän kaksitoista soturia.
Rhesoksen surma ja tämän hevosten varastaminen esiintyy paitsi Homeroksen "Iliaassa" myös erityisesti tragediassa "Rhesos", joka on laitettu Euripideen nimiin mutta saattaa olla epäperäinen.
In the Movies

In the Movies on rap-artisti Ice Cuben kokoelma-albumi vuodelta 2007. Albumiin on koottu parhaita kappaleita elokuvista, joissa Ice Cube on näytellyt. Näitä ovat muun muassa "" ja "Next Friday".
Albumi ylsi Yhdysvalloissa ensimmäisellä Billboard 200 -listaviikollaan sijalle 169.
Port Harcourt

Port Harcourt on kaupunki Nigerian eteläosassa Riversin osavaltiossa. Vuonna 2005 siellä oli noin 972 000 asukasta. 
Britin perustivat alueelle hiilisataman vuonna 1912. Kaupunki sai nimensä brittien siirtomaa-asioista vastaavan ministerin Lewis Harcourtin mukaan. Nykyisin öljyntuotanto ja jalostus sekä öljysatama ovat kaupungin talouden tärkeimmät moottorit. Kaupungissa on levottomuuksia erilaisten aseistautuneiden jengien välillä. 
Kaupungissa toimii yliopisto, joka perustettiin keskiasteen oppilaitokseksi 1975 ja sai täyden yliopiston statuksen 1977.
Rabaul

Rabaul on kaupunki Itäisen Uuden-Britannian maakunnassa Papua-Uudessa-Guineassa. Vuonna 2011 kaupungin asukasluku oli 4785. 
Historia ja nimi.
Rabaul tarkoittaa paikallisella kuanuan kielellä mangrovea. 1800-luvun puolella alueella vaikutti mm. Emma Forsayth, joka perusti kaupunkiin kookospähkinäplantaasin. Nykyisen nimensä kaupunki sai vuonna 1910 ja tätä ennen saksalaiset siirtomaaisännät kutsuivat kaupunkia nimellä Simpsonhafen. Samana vuonna kaupungista tuli myös Saksan Uuden-Guinean pääkaupunki. Australia otti kaupungin haltuunsa vuonna 1919.
Toisen maailmansodan aikana liittoutuneet pommittivat kaupunkia ja se tuhoutui tämän seurauksena täysin. Kaupunki rakennettiin uudelleen vuonna 1950.
Kaupunki oli Itäisen Uuden-Britannian pääkaupunki ja tärkein keskus ennen vuonna 1994 tapahtunutta Vulcan- ja Tavurvur-tulivuorien purkausta. Kaupunki tuhoutui Rabaul Hotel -hotellirakennusta lukuun ottamatta kokonaan ja siinä kuoli neljä ihmistä (lisäksi yksi ihminen kuoli salaman iskun yhteydessä). Purkauksen jälkeen pääkaupunki siirrettiin 20 kilometrin päähän Kokopoon. Kaupunki on rakennettu aktiivisen tulivuoren kalderan reunalle ja se on näin ollen koko ajan alttiina purkauksille. Kaupunki on tuhoutunut samojen tulivuorien purkauksissa aiemminkin ainakin kaksi kertaa, vuosina 1878 ja 1937. Näissä purkauksissa kuoli satoja ihmisiä.
Nykyään.
Rabaulin, ja sen lähialueen, perinteisiä alkuasukkaita ovat tolait, joiden kulttuuri näkyy kaupungissa edelleen. Kaupungissa pideteään edelleen vuosittainen naamiofestivaali. Lisäksi perinteistä simpukankuorivaluuttaa otetaan edelleen joissain paikoissa vastaan.
Kaupungissa sijaitsee vulkanismin tutkimuskeskus, jolla keskuspaikan lisäksi myös neljä muuta kenttälaitosta, jotka tarkkailevat alueen neljää aktiivisinta tulivuorta (Ulawun, Langila, Manam ja Karkar).
Inverness Caledonian Thistle FC

Inverness Caledonian Thistle Football Club on Invernessistä kotoisin oleva skotlantilainen jalkapalloseura. Seura syntyi vuonna 1994, kun kaksi paikallista seuraa, Inverness Thistle FC ja Caledonian FC, yhdistyivät. 
Perustamisensa jälkeen Inverness CT nousi Skotlannin sarjoissa tasaisesti ylöspäin. Valioliigaan se nousi kauden 2003–2004 päätteeksi. Seuran kotikenttä on Caledonian Stadium jonka kapasiteetti on 7750.
Benin City

Benin City on miljoonakaupunki Nigerian eteläosassa Edon osavaltiossa. Vuonna 2005 siellä oli noin 1 055 000 asukasta. 
Benin City sijaitsee noin 300 km Lagosista itään Beninjoen varrella. 
Se on Nigerian kumiteollisuuden keskus, ja siellä jalostetaan öljypalmun pähkinöistä öljyä. 
Benin on perustettu ensimmäisen vuosituhannen lopussa. Se oli 1200-luvulta 1800-luvulle kukoistaneen Beninin kuningaskunnan pääkaupunki. Brittiläiset joukot ryöstivät ja tuhosivat kaupungin vuonna 1897. Tuossa yhteydessä ryöstäjät veivät länsimaihin suuren määrän taideteoksia, kuten kuninkaallisen palatsin seinistä irroitetut noin 900 messinkilaattaa.
Kaupungissa toimii Beninin yliopisto.
Banha

Banha on kaupunki Egyptin pohjoisosassa Niilin suistolla. Sen asukasluku oli vuonna 2006 157 701.
Maantiede.
Banha sijaitsee Egyptissä Niilin suistolla noin 45 kilometriä Kairon kaupungista pohjoiseen. Kaupunki on Niilin Damiettan suuhaaran ja al-Tawfiqi -kanavan varrella. Se on Al-Qalyubiyyan kuvernoraatin hallinnollinen keskus. 
Historia.
Banhan nykyinen nimi on johdettu koptinkielisestä nimestä "Panaho". Islamilaisessa historiankirjoituksessa paikka tunnetaan "Egyptin hallitsija" Mukawkisin ja profeetta Muhammadin kirjeenvaihdosta. Egyptin hallitsija lähetti Muhammadille lahjoja, joiden joukossa oli hunajaa Banhanista. Myös varhaisiin arabimaantieteilijöihin lukeutunut al-Ya'kubi mainitsee lyhyesti Banhanin kylän olevan tunnettu hunajastaan. Al-Idrisi kuvailee paikan keskustan sijaitsevan Niilin länsirannalla ja sitä ympäröivän hedelmiä tuottavan viljelysmaan. Sittemmin Banhan osuutta maan historiassa on kuvailtu pienehköksi.
Talous ja liikenne.
Banhania ympäröivällä alueella tuotetaan etenkin puuvillaa ja kaupunki on siihen liittyvän tuotannon keskus. Muita tuotteita ovat esimerkiksi tekstiilit, kasvikset, hedelmät ja viinirypäleet. 
Kaupunki on myös tärkeä maan- ja rautateiden solmukohta. Sen läpi kulkee tie Kairosta Aleksandriaan. Rautatie yhdistää kaupungin Ismailiaan Zagazigin kautta ja Aleksandriaan Tantan ja Damanhurin kautta.
Väestö.
Banhasin asukasluku oli vuonna 2006 yhteensä 157 701.
Untitled (Nas)

Untitled on rap-artisti Nasin yhdeksäs studioalbumi. Sen julkaisi Def Jam Recordings ja Columbia Records vuonna 2008. Albumin alkuperäinen nimi oli "Nigger", mutta nimi jouduttiin muuttamaan. Näin ollen albumille ei tullut lopulta ollenkaan nimeä. Albumi on myynyt tähän mennessä kultaa.
Albumi nousi Yhdysvalloissa Billboard 200 -listan ensimmäiselle sijalle.
Zagazig

Zagazig () on kaupunki Egyptin pohjoisosassa Kairon koillispuolella. Kaupunki on al-Šarqiyyan kuvernementin keskus. Sen asukasluku oli vuonna 2006 302 840.
Maantiede.
Zagazig sijaitsee Egyptissä Niilin suiston alueella noin 90 kilometriä Kairosta koilliseen. Kaupunki on kahden kastelukanavan al-Muwaysin ja Al-Suways al-Ḥulwahin liitoskohdassa.
Historia.
Muinaisen Egyptin 4. dynastian aikainen Bubastisin kaupunki sijaitsee noin 1,6 kilometriä nykyisestä kaupungista etelään. Nykyinen Zagazig on kuitenkin vasta myöhäisempää perua.
Nykyinen kaupunki perustettiin kanavan varrelle 1800-luvulla Muhammad Alin valtakaudella. Muhammad Ali oli käynnistänyt hankkeen patojen rakentamiseksi kanaville alueen keinokastelemiseksi. Nykyinen Zagazig muodostui patojen rakennustyölläisten majoista. Patojen rakennustyöt kestivät vuodesta 1827 vuoteen 1832 ja niiden työntekijät asettuivat paikelle. Kaupungin nimen alkuperästä ei ole täyttä varmuutta, mutta yhden tarinan mukaan se on johdettu eräästä sukunimestä.
Perustamisensa jälkeen Zagazig kasvoi nopeasti. Kastelusta vastaava virasto siirrettiin jo varhain Zagazigiin Bilbaysta, joka menetti myöhemmin myös asemansa al-Šarqiyyan hallinnollisena pääkaupunkina Zagazigille. Asemaa seurasivat kaupunkiin muuttaneet virkamiehet ja edelleen kauppiaat. Kaupunkiin rakennettiin moskeijoita ja lopulta myös rautatie. 1800-luvun loppupuoliskolla se oli maissi- ja puuvillan tuotannon ja kaupan keskuksista. Tehtaisiin sijoittivat esimerkiksi ranskalaiset ja kreikkalaiset liikemiehet, jotka rakennuttivat suuria huviloita. Ulkomaalaisten vaikutusvallan kasvu häiritsi monia pakallisia ja Zagazig olikin 1880-luvulla yksi Urabi-kapinan tukialueista.
Väestö.
Zagazigin asukasluku oli vuonna 2006 yhteensä 302 840. Vuonna 1998 vastaava lukema oli lähes 270 000 ja vuonna 1911 40 000. Kaupungissa on myös kotilainen yhteisö.
Zagazigin yliopisto on perustettu vuonna 1974.
Bow Down

Bow Down on gangsta rap -yhtye Westside Connectionin debyyttialbumi, joka julkaistiin vuonna 1996 Ice Cuben levy-yhtiön Lench Mob Recordsin kautta.
Albumi sijoittui sijalle kaksi avausviikolla Billboard 200 listalla ja myi 145,000 kappaletta. Yhteensä myyntiluvut ovat ylittäneet platinaan oikeuttavaan lukuun.
Albumilta julkaistiin singlet: "Bow Down" (1996) sekä "Gangstas Make the World Go Round" (1997).
Buusteri (yritys)

Buusteri Oy (entinen Mediapex Oy) oli suomalainen telemarkkinointiyritys. Vuonna 1998 perustettu yritys oli alueellisesti jaettu läntiseen ja itäiseen myyntialueeseen, joiden alaisuudessa oli useita toimipisteitä eri puolilla Suomea. Yhtiön liikevaihto vuonna 2014 (12 kk) oli 6,9 miljoonaa euroa. Yrityksen päätoimiala oli painetun median myynti ja markkinointi, mutta lisäksi se tarjosi palveluitaan muun muassa maksu-tv-, sähkö- ja vakuutusyhtiöille.
Yhtiön pääkonttori sijaitsi Espoon Leppävaarassa. Toimipisteitä löytyi lisäksi seuraavilta paikkakunnilta: Oulu, Kuopio, Joensuu, Vaasa, Varkaus, Jyväskylä, Tampere, Pori, Lahti, Vantaa, Lappeenranta, Salo, Turku ja Helsinki.
MediaPex Oy aloitti toimintansa syyskuussa 1998 Espoon Keilarannasta. Yrityksen toimitilojen määrä kasvoi ensimmäisen kerran vuonna 2000, kun yritys avasi toisen toimistonsa Jyväskylän keskustaan. Alkuvuodesta 2016 yhtiöllä oli 15 toimistoa eri puolella Suomea. 
Vuonna 2010 toteutuneen yrityskaupan jälkeen yritys kuului TeleForce-konserniin, jonka pääomistaja on Sentica Partnersin hallinnoimat rahastot.
Vuoteen 2013 asti yritys toimi nimellä MediaPex Oy, kunnes nimi vaihdettiin Buusteri Oy:ksi. Lokakuussa 2016 Hyvät Lehdet Oy osti Buusterin liiketoiminnan.
Tšehov (Moskovan alue)

Tšehov () on kaupunki Moskovan alueella Venäjällä. Se sijaitsee Okaan laskevan Lopasnja-joen rannalla 77 kilometriä Moskovasta etelään. Kaupunki on Tšehovin piirin keskus. Sen läpi kulkee Moskovan ja Kurskin välinen rautatie sekä M2-valtatie. Asukkaita on 73 400 henkeä (vuonna 2007).
Kaupunki on saanut alkunsa Lopasnjan kylästä, joka 1700-luvulla oli huomattava kauppakeskus. Vuonna 1872 sinne rakennettiin tekstiilitehdas. Lopasnja alkoi kasvaa 1930-luvulla ja erityisen voimakkaasti suuren kirjapainon rakentamisen jälkeen vuonna 1966. Vuonna 1951 Lopasnja sai kaupunkimaisen taajaman statuksen ja vuonna 1954 siitä tuli kaupunki, joka nimettiin lähistöllä asuneen kirjailija Anton Tšehovin mukaan. 
Nykyään kaupungissa on kone- ja laiterakennus-, elintarvike-, lääke-, muovi- ja rakennustarviketeollisuutta, kirjapaino ja logistiikkakeskus. Nähtävyyksiä ovat Lopasnja-joen rannalla sijaitsevat Zatšatjevskojen ja Sadkin kartanokokonaisuudet. 15 kilometrin päässä kaupungista sijaitsee Anton Tšehoville kuulunut Melihovon kartano, jossa hän asui vuosina 1892–1899. Kartanossa toimii kirjailijalle omistettu museo.
Tšernogolovka

Tšernogolovka () on kaupunki Moskovan alueella Venäjällä. Se sijaitsee Kljazmaan laskevan Tšernogolovka-joen rannalla 48 kilometriä Moskovasta koilliseen. Asukkaita on 20 983 henkeä (vuonna 2010), koko kaupunkipiirikunnassa oli 22 450 asukasta.
Kaupunki on saanut alkunsa vuonna 1956 rakennetun kemiallisen fysiikan tutkimusinstituutin asutuksesta. 1970-luvulla sinne sijoitettiin useita Neuvostoliiton tiedeakatemian tutkimuslaitoksia. Kaupunginoikeudet Tšernogolovka sai vuonna 2001. Vuonna 2008 sille myönnettiin tiedekaupungin status.
Nykyään Tšernogolovkassa sijaitsevat Venäjän tiedeakatemian Kovan kappaleen fysiikan instituutti, Landaulle nimetty teoreettisen fysiikan instituutti, Kemiallisen fysiikan instituutti, Kokeellisen mineralogian instituutti, Rakenteellisen makrokinetiikan ja materiaalitieteen instituutti, Mikroelektroniikkateknologian ja erityispuhtaiden materiaalien instituutti, Fysiologisesti aktiivisten aineiden instituutti, Kemiallisen fysiikan uusien energiamuotojen instituutin filiaali, Severtseville nimetyn ekologian ja eläinten evoluution instituutin tutkimusasema, Vernadskille nimetyn geokemian ja analyyttisen kemian instituutin laboratorio ym.
Kaupungissa on myös elintarvike-, puunjalostus- ja laiteteollisuutta.
RTK-Palvelu

RTK-Palvelu Oy on suomalainen kiinteistöpalvelualan yritys. Konsernin liikevaihto on noin 115 miljoonaa euroa ja sen palveluksessa työskentelee yli 3 000 henkilöä.
RTK-Palvelu tarjoaa siivous-, kiinteistöhuolto-, käyttäjä- ja teollisuuspalveluja yrityksille ja julkisen sektorin asiakkaille. Yrityksen palveluvalikoimaan kuuluvat myös tekniset kiinteistöpalvelut sekä energiansäästöpalvelut.
RTK-Palvelu on perustettu vuonna 1972 ja sen emoyhtiö on Contineo Oy.
Toimipisteitä yrityksellä on Alavudella, Eurassa, Helsingissä, Hämeenlinnassa, Imatralla, Joensuussa, Jyväskylässä, Järvenpäässä, Kajaanissa, Kokkolassa, Kouvolassa, Kuopiossa, Lappeenrannassa, Loviisassa, Mikkelissä, Oulussa, Porissa, Raumalla, Rovaniemellä, Salossa, Seinäjoellä, Sysmässä, Tampereella, Turussa, Vaasassa ja Vantaalla. 
Historiaa.
Rauman Lukko voitti ensimmäisen jääkiekon Suomen mestaruutensa 1963.
Mestaruushuuma haihtui, kun suuret kaupungit ajoivat ohi taidossa ja taloudessa. Lukko tarvitsi tukea, ja vuonna 1968 syntyi Raumalaiskiekkoilun Tuki ry. Ensin pyörivät nakkikioskit, bingo ja vierasottelukyyditykset. 
Vuonna 1972 sai alkunsa Raumalaiskiekkoilun Tuki ry:n tämän hetkisen talouden ja toiminnan kulmakivi RTK-Palvelu Oy (Rauman Teollisuus- ja Kiinteistöpalvelu Oy). Urheiluun tarvittavien varojen keräämiseksi perustettu RTK-Palvelu sai alkunsa kirkkoherra Oiva Tuomisen olohuoneessa. Lukko Tuki, Rauman Lukko ja Säppi perustivat tuolloin RTK-Palvelun. Tuomisen johdolla perustettiin siivousalan yritys, jonka ensimmäinen toimisto sijaitsi Päiväsenkadulla Paroalhossa. Yrityksen keikoilla kävi Lukon edustuskiekkoilijoita.
Raumalaiskiekkoilun Tuki ry lähti toimintaan mukaan vuotta myöhemmin eli vuonna 1973. Vähitellen vuosien varrella osakekauppojen ja osakepääoman korotusten myötä RTK-Palvelun omistus on siirtynyt kokonaan Raumalaiskiekkoilun Tuki ry:lle.
RTK:n alku oli nihkeää, ja ensimmäisen tilikauden liikevaihto jäi vähän alle 100 000 markan. Tilikauden tappioksi kirjattiin 1970 markkaa.
Nykyään luvut ovat hyvin erilaiset. Puhutaan 140 miljoonan euron konsernista, joka työllistää yli 3000 henkilöä. Organisaatiomallissa samalla viivalla ovat Rauman Lukko Oy, RTK-Palvelu Oy ja RTK-Henkilöstöpalvelu Oy. Koko kuvion ydin on konsernitason Contineo Oy, jonka pääomistaja on Raumalaiskiekkoilun Tuki ry.
Vereja

Vereja () on kaupunki Moskovan alueen Naro-Fominskin piirissä Venäjällä. Se sijaitsee Okaan laskevan Protva-joen rannalla 113 kilometriä Moskovasta lounaaseen. Asukkaita on 4 700 henkeä (vuonna 2010).
Vereja mainitaan ensimmäisen kerran vuonna 1371. Vuonna 1410 seutua hävittivät tataarit ja vuonna 1445 liettualaiset. Vuosina 1432–1486 kaupunki oli Verejan ruhtinaskunnan ja vuodesta 1487 lähtien Moskovaan kuuluneen lääniruhtinaskunnan keskus. Vuosina 1519–1567 se kuului Staritsan ruhtinaskuntaan. Vuonna 1610 kaupunki oli puolalaisten hallussa. 
Vuodesta 1782 lähtien Vereja oli samannimisen Moskovan lääniin kuuluneen kihlakunnan keskus. 1700-luvulla kaupunki oli huomattava kauppa- ja käsityöläiskeskus. Vuonna 1812 Napoleon pysähtyi kaupungissa Venäjän-sotaretkensä aikana. 1800-luvun lopussa Vereja oli vähämerkityksinen pikkukaupunki. Toisen maailmansodan aikana seudulla käytiin kovia taisteluita. Kaupunki oli saksalaisten miehittämä marraskuusta 1941 tammikuuhun 1942.
Nykyään Vereja on maatalousalueen keskus. Kaupungissa on ompelimo ja pienimuotoista elintarviketeollisuutta.
Kaupungin historiallinen ydin on Protva-joen rannalla sijaitseva maavallein vahvistettu kreml, jonka alueella sijaitsee vuonna 1552 rakennettu ja 1600–1700-luvun vaihteessa barokkityyliseksi muutettu Kristuksen syntymän katedraali, klassistinen kellotapuli vuodelta 1802 sekä empiretyylinen hallintorakennus. Keskusta on säilyttänyt 1700-luvun suorakulmaisen asemakaavansa. Sen nähtävyyksiä ovat keskusaukiolla sijaitseva klassistinen rakennuskokonaisuus kauppahalleineen, Pyhän Eliaan (1803) ja Konstantinoksen ja Helenan (1789) kirkot sekä 1700–1800-lukujen asuinrakennukset. Protva-joen toisella rannalla sijaitsevat Jerusalemiin saapumisen (1667–1679) ja Jumalan ilmestyksen (1777) kirkot. Kremlissä on kaupungin vuonna 1812 ranskalaisista vapauttaneen kenraali Ivan Dorohovin muistomerkki.
Miroslav Januš

Miroslav Januš (s. 9. elokuuta 1972 Postupice) on nykyinen tšekkiläinen, entinen tšekkoslovakialainen riistamaaliampuja, nuorten maailmanmestari ja olympiamitalisti.
Januš on saavuttanut olympialaisissa pronssia Atlantassa 1996. Hän on voittanut Tšekkoslovakialle poikien sarjassa neljä MM-kultaa. Aikuisten sarjassa Januš on saavuttanut Tšekille MM-kilpailuissa kahdeksan kultaa, kahdeksan hopeaa ja neljä pronssia.
G. W. Edlund

Gustaf Wilhelm Edlund (19. elokuuta 1829 Turku – 12. maaliskuuta 1907) oli suomalainen kirjakauppias ja kirjankustantaja.
Edlund syntyi Turussa, jossa hänen isänsä Erik Edlund toimi faktorina. Edlund itse omistautui kirjakauppiaan ammattiin. Hän omisti Frenckellin kirjakaupan 1863–1879 ja (nimenmuutoksen jälkeen) G. W. Edlundin kirjakaupan vuosina 1879–1900. Hän toimi kirjankustantajana 1853–1907 ja oli Suomen kustannusyhdistyksen puheenjohtajana vuosina 1878–1901. Edlund sai kauppaneuvoksen arvon 1884.
Edlundin perustama kustannusliike G. W. Edlunds Förlag laajeni hänen omistuksessaan tasaisesti, ja se oli 1900-luvun alkuvuosina Suomen johtava kustannusyhtiö. Edlund toimi liikemiesmäisesti eikä pelännyt riskinottoa. Suurimpia yhtiön menestyksiä oli Topeliuksen "Maamme kirja", jonka suomenkielistä versiota myytiin 240 000 ja ruotsinkielistä 70 000 kirjaa. Kaikkiaan Edlund kustansi noin 3 800 eri kirjanimikettä, joista suomenkielisiä oli 800. Hän sai kritiikkiä joidenkin kustantamiensa teosten suomennoksen huonosta kieliasusta.
G. W. Edlunds Förlag muutettiin Edlundin kuoleman jälkeen osakeyhtiöksi nimeltä G. W. Edlundin Kustannus Oy. Edlundin perheestä ei löytynyt yhtiön johtoon jatkajaa, joten kustannusyhtiön toimitusjohtajana toimi 1908–1918 aistivialliskoulujen tarkastaja Valter Voldemar Forsius (1856–1939), joka oli aiemmin toiminut Edlundin perheen kuuron pojan opettajana. Edlundin kustannusyhtiön toiminta päättyi 1917, ja yhtiön varasto myytiin kustantaja Holger Schildtille.
Mihail Ovrutski

Mihail Ovrutski () on yhdysvaltalainen viulisti, joka on soittanut monien sinfoniaorkesterien solistina Euroopassa, Japanissa ja Yhdysvalloissa. Hän on opiskellut Moskovan konservatoriossa opettajanaan Zoja Mahtina, New Yorkin Juilliard-korkeakoulussa Dorothy Delayn johdolla, Curtis-instituutissa opettajanaan Yumi Scott ja Kölnin musiikkikorkeakoulussa opettajanaan Zahar Bron. Opiskeluaan varten hän on saanut Anne-Sophie Mutter -säätiön stipendin.
Ovrutskin kansainvälinen solistiura käynnistyi monien kilpailuvoittojen myötä. Voittoon hän on yltänyt Pamplonassa pidetyssä Pablo Sarasate -kilpailussa, Liana Isakadze -kilpailussa Pietarissa, Etelä-Afrikassa järjestetyssä Pretorian Unisa -kilpailussa ja Johansen-viulukilpailussa Washington (DC):ssä. Palkintosijalle hän sijoittui Tšaikovski-kilpailussa ja Kuningatar Elisabetin viulukilpailussa.
Ovrutskin kanssa musisoineista orkestereista mainittakoon Philadelphian orkesteri, Belgian kansallinen orkesteri, Pablo Sarasate -orkesteri, Pietarin filharmoninen orkesteri, Mariinski-teatterin orkesteri ja Kanagawan filharmoninen orkesteri Jokohamassa. Helsingin kaupunginorkesterin solistina Ovrutski debytoi lokakuussa 2008.
Vladyslav Prjanyšnikov

Vladyslav Oleksandrovytš Prjanyšnikov (, s. 16. maaliskuuta 1983 Simferopol) on ukrainalainen riistamaaliampuja.
Prjanyšnikov on saavuttanut MM-kilpailuissa Zagrebissa 2006, Plzeňissä 2008 ja Heinolassa 2009 kaksi kultaa, kolme hopeaa ja kolme pronssia.
John MacArthur

John MacArthur (19. kesäkuuta 1939 Los Angeles, Kalifornia – 14. heinäkuuta 2025) oli yhdysvaltalainen pastori ja opettaja. Hän toimi Grace Community -seurakunnassa Sun Valleyssä Kaliforniassa vuodesta 1969 lähtien. Hän oli kirjailija, kokouspuhuja ja kahden oppilaitoksen, Master's University ja Master's Seminaryn, johtaja.
MacArthur toimi myös Grace to You -järjestön johtajana ja pääopettajana. Grace to You on voittoa tavoittelematon vuonna 1969 perustettu järjestö, joka vastaa MacArthurin kirjojen, nauhoitusten ja "Grace to You" -radio-ohjelmien kehittämisestä, tuotannosta ja levityksestä. Hän kirjoitti yli 150 kirjaa, joita on käännetty useille kielille, myös suomeksi.
MacArthur opetti "lordship salvation" -aatetta, jonka mukaan yksilön pitää olla valmis tottelemaan Jeesusta ennen kuin hän voi pelastua. MacArthurin kirja aatteesta aiheutti Yhdysvaltain kirkoissa kiistan soteriologiasta kun ilmaisen armon teologian puolustajat kuten Charles Ryrie ja Zane Hodges kirjoittivat hänen pelastusoppiaan vastaan.
"Newsmax" nimesi MacArthurin 100 vaikuttavimman evankelisen joukkoon Yhdysvalloissa vuonna 2017.
Manaaja III

Manaaja III (engl. "The Exorcist III)" on jatkoa elokuville "Manaaja" ja . Elokuva ilmestyi vuonna 1990 ja sen ohjasi William Peter Blatty, joka on alkuperäisen "Manaaja"-kirjan kirjoittaja. Elokuva kestää 110 minuuttia ja sen ikäraja on Suomessa K-16. Se perustuu niin ikään Blattyn omaan teokseen "Paholaisleegio" (1983), ja sen pääosissa näyttelevät George C. Scott, Ed Flanders, Brad Dourif ja Jason Miller. 
"Manaaja III:n" tapahtumat sijoittuvat 15 vuotta ensimmäisen elokuvan jälkeen. Elokuvan päähenkilönä on "Manaajassa" esiintynyt komisario Kinderman, joka tutkii toisiinsa liittyviä murhia Georgetownissa; murhat muistuttavat edesmenneen Gemini-tappajan kädenjälkeä. 
Blatty ei ollut lopulliseen elokuvaan täysin tyytyväinen, sillä tuotantoyhtiö vaati siihen mittavia viime hetken muutoksia. Näihin lukeutuu muun muassa manauskohtaus elokuvan loppupuolella, jota ei Blattyn alkuteoksesta löydy.
HMS Dublin (1912)

HMS Dublin oli Britannian kuninkaallisen laivaston Chatham-luokan kevyt risteilijä, joka palveli ensimmäisessä maailmansodassa.
Valmistus.
Alus tilattiin William Beardmore and Companyltä, missä köli laskettiin 3. tammikuuta 1911. Alus laskettiin vesille vielä saman vuoden lopulla 9. marraskuuta ja valmistui maaliskuussa 1913.
Palvelus.
Palvelukseen otettaessa alus liitettiin 1. taistelulaivaviirikköön, mistä se heinäkuussa siirrettiin Välimeren laivaston 1. risteilijäviirikköön. Syyskuussa alus siirrettiin 2. risteilijäviirikköön, missä se oli vuoden 1914 loppuun. Aluksen päällikkö John Kelly havaitsi 4. elokuuta 1914 juuri ensimmäisen maailmansodan alettua Saksan keisarikunnan laivaston risteilijät "SMS Goebenin" ja "SMS Breslaun" Messinansalmessa. Aluksen hiilestyksen päätyttyä 6. elokuuta se lähti Maltalta liittyäkseen Saksan laivaston aluksia takaa-ajaviin aluksiin. Matkalla se sai määräyksen leikata vihollisen kurssin ja yön aikana upottaa alukset torpedoin. Alukset eivät kuitenkaan kohdanneet.
Helmikuussa 1915 alus lähetettiin Dardanelleille, jossa se tuki 25. huhtikuuta "HMS Implacablen" miehistön maihinnousua Gallipolin X-rannalle. Alus lähetettiin toukokuussa Brindisiin, jossa se osallistui Albanian rannikolle tehtyihin iskuihin. Siihen osui 9. kesäkuuta Itävalta-Unkarin laivaston sukellusveneen "SM U-4:n" laukaisema torpedo. Alus kykeni osumasta huolimatta palaamaan kohtuullista vauhtia ajaen Brindisiin, jossa se makasi palveluskyvyttömänä, kunnes se palasi Englantiin korjattavaksi.
Vuonna 1916 palvelukseen palattuaan alus liitettiin Suuren laivaston 2. risteilijäviirikköön päällikkönään Albert Charles Scott. Alus osallistui 31. toukokuuta - 1. kesäkuuta viirikön mukana Skagerrakin taisteluun. Yöllisen taistelun aikana alus käytti 117 kappaletta 6 tuuman kranaatteja ja upotti yhdessä "HMS Southamptonin" kanssa Saksan laivaston hävittäjän. Alus kärsi taistelun kuluessa vaurioita, kun siihen osui viisi "SMS Elbingin" 5,9 tuuman kranaattia ja kahdeksan "SMS Stuttgartin", "SMS Frauenlobin" ja "SMS Hamburgin" 4,1 tuuman kranaattia. Osumien seurauksena kolme miehistönjäsentä menetti henkensä ja 27 haavoittui.
"Dublin" palasi palvelukseen 17. kesäkuuta. Alus oli 3. toukokuuta 1917 Pohjanmerellä yhdessä "HMAS Sydneyn" ja hävittäjien "HMS Nepeanin", "HMS Obduraten", "HMS Pelicanin" ja "HMS Pyladesin" kanssa partioimassa Firthin- ja Humberin edustalla. Partiomatkan aikana osasto joutui kolmen sukellusveneen ja Zeppelin L43:n hyökkäyksen kohteeksi. Sodan päätyttyä alus sijoitettiin tammikuussa 1920 Afrikan aseman 6. risteilijäviirikköön, jossa se palveli vuoteen 1924 lukuun ottamatta lyhyttä jaksoa huhtikuussa Välimerellä 3. risteilijäviirikössä. Alus palasi 1924 Englantiin, jossa alus poistettiin palveluksesta ja se sijoitettiin Noren reserviin. Alus myytiin heinäkuussa 1926 J. J. Kingille Trooniin romutettavaksi. Alus kuitenkin ajoi karille matkallaan romutettavaksi. Hylky nostettiin heinäkuussa 1927 ja romutettiin myöhemmin samana vuonna.
David Littman

David Littman (s. 13. kesäkuuta 1967, Cranston, Rhode Island) on yhdysvaltalainen entinen jääkiekkomaalivahti. Hänet varasi NHL:n Buffalo Sabres vuonna 1987 varausnumerolla 211.
Littman pelasi urallaan kolme NHL-ottelua; kaksi Buffalo Sabresissa ja yhden Tampa Bay Lightningissa. Nykyisin Littman toimii Electronic Artsin NHL-pelien luomisessa.